Boek: Tienerliefde, avonture in Parys | Maroela Media
Sergio is hot! Hy is die eerste prys … Soos 'n gratis vliegkaartjie Ysland toe met betaalde verblyf. Boonop het hy nou vir Dienkie genooi om Vrydagaand in Parys saam met hom te gaan rolskaats.
Sy weet nie of sy moet gaan nie. Want Sergio is 'n hunk – 'n Franse hunk. Die probleem is eenvoudig: Dienkie hou baie van hom. Eintlik miskien te veel. Hierdie situasie spel vir haar net een woord: Moeilikheid. Veral toe Sergio se Franse vriendin, Veronique, van die uitnodiging hoor nog voordat tannie Mon en Dienkie se niggie, Trish, in Parys aankom. Hoekom is twee onbekende mans op Trish se spoor? En hoe gaan hulle van die mans ontslae raak? Veral as Dienkie vir Sergio ook nog op 'n afstand moet probeer hou.
Per ongeluk Parys is deur Nerine Ahlers geskryf en dit het pas by Lapa Uitgewers verskyn. Die boek is geskik vir lesers 13 jaar en ouer.
Ahlers het aan die Hoërskool Menlopark gematrikuleer en in 1985 haar meestersgraad aan die Universiteit van Pretoria behaal. As gekwalifiseerde taalonderwyseres, hoofsaaklik in Frans, gee sy ook klas in Afrikaans en Duits aan hoërskoolleerders. Sy is met Johann Ahlers getroud en het twee dogters, Joekie en Rianné.
Ahlers en Alet Steenkamp is as skrywerspan die skeppers van die gewilde SSS-reeks wat insluit Selfone, skelms en sjokolade; SMS'e, skurke en spinnekoppe; Sepiesterre, sokkies en skobbejakke; Seesand, sonbrille en smokkelaars; Spoke, speurders en straatkafees; Skaduwees, skatte en skelmstreke en Soene, sonroom en seestrome. Hulle het ook Liefde is … en Ek+Jy geskryf. Selfone, skelms en sjokolade is in 2007 met 'n ATKV-Kinderboektoekenning bekroon, en in 2011 verower dié gedugte duo nog 'n ATKV-Kinderboektoekenning met Liefde is ….
Net jammer boeke het so duur geword. Is dit nog die moete werd vir 'n skrywer om maande in te sit om 'n boek op die rakke te kry? Veral in Suid-AFrika waar daar nie juis 'n leeskultuur is nie.